Diari Oficial de la Generalitat Valenciana


Sumari del DOGV 9760, del 05-01-2024 (2023/13639)

RESOLUCIÓ de 14 de desembre de 2023 del president de l'Institut Valencià de Cultura, per la qual es dona publicitat a les bases del procediment per a la selecció de les direccions adjuntes d'Arts Escèniques, d'Audiovisuals i Cinematografia, i de Música i Cultura Popular Valenciana de l'Institut Valencià de Cultura.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9760

Data del DOGV
:   05-01-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/13276


Data del document
:   14-12-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Descriptors 

:   * Institut Valencià de Cultura
    * Vicepresidència Primera i Conselleria de Cultura i Esport

RESOLUCIÓ de 14 de desembre de 2023 del president de l'Institut Valencià de Cultura, per la qual es dona publicitat a les bases del procediment per a la selecció de les direccions adjuntes d'Arts Escèniques, d'Audiovisuals i Cinematografia, i de Música i Cultura Popular Valenciana de l'Institut Valencià de Cultura. [2023/13709]  
L'Institut Valencià de Cultura (d'ara en avant, IVC) és una entitat de dret públic de la Generalitat, de les quals s'establixen en l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que es troba adscrita a la conselleria amb competències en matèria de cultura a través de la Secretaria Autonòmica de Cultura i Esport, de conformitat amb la disposició addicional primera del Decret 186/2023, de 17 d'octubre, del Consell, d'aprovació del Reglament orgànic i funcional de la Vicepresidència Primera i Conselleria de Cultura i Esport (DOGV núm. 9707, de 19.10.2023).  
L'entitat de dret públic Institut Valencià de Cultura té com a finalitat el desenvolupament i l'execució de la política cultural de la Generalitat quant concernix el coneixement, tutela, foment, recuperació, conservació, restauració, estudi, investigació, promoció i difusió de les arts escèniques, musicals i plàstiques en totes les seues varietats i els museus en particular, del patrimoni sonor, audiovisual i de la cinematografia, així com de la documentació específica que hagen anat generant estes arts al llarg dels segles i, en general, de tots els béns culturals integrants del patrimoni cultural, donant rellevància al valencià, amb especial dedicació a la recuperación, conservació, restauració, catalogació i difusió del patrimoni artístic en estes matèries.  
  
El Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, en l'article 19 indica que l'elecció del personal de caràcter directiu dels ens del sector públic es basarà en criteris de competència, professionalitat i experiència en l'acompliment de llocs de responsabilitat en la gestió pública o privada.  
D'altra banda, el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, definix, a este efecte, el personal directiu com aquell que, actuant sota la dependència bé dels òrgans superiors de govern o administració dels ens, bé de les persones que exercixen la seua màxima responsabilitat, exercix funcions independents amb autonomia i responsabilitat, només limitades pels criteris i instruccions emanades d'aquells.  
Per Resolució de 26 de setembre de 2016, la Direcció General de Sector Públic, Model Econòmic i Patrimoni es classifica en el grup I CulturArts Generalitat com a entitat de dret públic pertanyent al sector cultural i s'autoritza l'entitat a disposar de tres llocs de caràcter directiu.  
De conformitat amb el Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat (actual IVC), l'entitat té tres direccions adjuntes: la Direcció Adjunta d'Arts Escèniques, la Direcció Adjunta d'Audiovisuals i Cinematografia i la Direcció Adjunta de Música i Cultura Popular Valenciana. El personal que les ocupe tindrà la consideració de personal directiu i la seua selecció es realitzarà entre titulats universitaris superiors, atenent criteris de competència professional, experiència i igualtat de gènere, i mitjançant procediments que garantisquen el mèrit, la igualtat, la capacitat i la publicitat.  
  
El Consell de Direcció de l'IVC, en la sessió celebrada el 23 d'octubre de 2023, de conformitat amb els articles 6 i 10 del Decret 5/2013, va decidir procedir al cessament de les persones titulars de les direccions adjuntes d'Arts Escèniques, d'Audiovisuals i Cinematografia i de Música i Cultura Popular Valenciana, i va acordar que el cessament definitiu produiria efectes amb data del dia anterior al del nomenament de les noves persones titulars d'estos càrrecs.   
  
De conformitat amb els articles 30 i 35 de la Llei 9/2022, de 30 de desembre, de pressupostos de la Generalitat per a l'exercici 2023, se sol·licita a la Conselleria d'Hisenda, Economia i Administració Pública, l'autorització prèvia per a la convocatòria pública i cobertura, així com l'establiment de les retribucions dels llocs directius de les direccions adjuntes d'Arts Escèniques, d'Audiovisuals i Cinematografia, i de Música i Cultura Popular Valenciana de l'IVC.   
De conformitat amb la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, correspon a la persona titular de la conselleria amb competències en matèria de cultura la proposta del nomenament del personal directiu, per la qual cosa per a l'exercici d'esta competència, i fent ús de les atribucions que s'atribuïxen a la presidència de l'IVC en l'article 4 del Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat, es procedix a la convocatòria de les direccions adjuntes d'Arts Escèniques, d'Audiovisuals i Cinematografia, i de Música i Cultura Popular Valenciana de l'Institut Valencià de Cultura que es regiran per les bases següents:  
  
Primera. Objecte de la convocatòria  
L'objecte de la convocatòria és la selecció i la proposta de nomenament de les persones titulars de les direccions adjuntes d'Arts Escèniques, d'Audiovisuals i Cinematografia, i de Música i Cultura Popular Valenciana de l'IVC.  
  
Segona. Funcions de les direccions adjuntes  
Les funcions i atribucions de les persones que exercisquen els llocs de les direccions adjuntes són les recollides en l'article 10 del Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat.  
  
Tercera. Nomenament i incompatibilitats   
1. Les persones seleccionades seran proposades pel titular de la conselleria competent en matèria de Cultura per al seu nomenament mitjançant decret del Consell, de conformitat amb el que es disposa en la disposició addicional setena de la Llei 19/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat.  
2. En l'acompliment de les seues funcions es regiran, a més de pel que es disposa en el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, pel Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, així com pels preceptes de la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes o normativa que la substituïsca sense perjudici de l'aplicació de la resta de legislació vigent en esta matèria.  
  
3. Les persones designades tindran règim de dedicació exclusiva i unes retribucions equivalents a les previstes en les corresponents lleis de pressupostos de la Generalitat per a cada exercici per a un lloc de l'Administració de la Generalitat de subdirector general, i este és el límit de la quantia total de les retribucions que, per qualsevol concepte, puga percebre.   
  
Quarta. Requisits de participació  
Les persones candidates hauran de tindre, a la data de finalització del termini de presentació de sol·licituds, els requisits següents:  
1. Estar en possessió d'una titulació universitària amb el nivell de grau o equivalent.  
2. Ser nacionals d'un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya.  
3. No haver sigut separades, mitjançant expedient disciplinari, del servici de qualsevol administració pública, ni trobar-se inhabilitades per a l'exercici de funcions públiques.  
No haver sigut separat del servici com a personal funcionari de carrera, o haver-se revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública, organisme públic, consorci, universitat pública o òrgan constitucional o estatutari, ni trobar-se inhabilitat per sentència ferma per a l'exercici de qualssevol funcions públiques o d'aquelles pròpies dels llocs de treball del cos i, si és el cas, escala, agrupació professional funcionarial o agrupació de llocs de treball objecte de la convocatòria.  
  
En el cas del personal laboral, no trobar-se inhabilitat per sentència ferma, o a conseqüència d'haver sigut acomiadat disciplinàriament de manera procedent, per a exercir funcions similars a les pròpies de la categoria professional a la qual es pretén accedir.  
Tractant-se de persones nacionals d'altres estats, no trobar-se inhabilitat o en situació equivalent, ni haver sigut sotmés a sanció disciplinària o equivalent que impedisca en els mateixos termes en el seu estat l'accés a l'ocupació pública.  
4. Acreditar experiència en nivells de responsabilitat en l'àmbit cultural.  
  
Quinta. Criteris de selecció   
1. La selecció es basarà en els criteris establits en l'apartat 1 de l'article 3 del Decret 95/2016, 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
2. Es valoraran els mèrits següents:  
1. El coneixement d'altres idiomes oficials de la Unió Europea, així com el coneixement de l'idioma valencià.  
Es valorarà el coneixement de les llengües oficials de la Unió Europea, diferents de la llengua espanyola, segons els nivells especificats, i s'acreditarà documentalment per mitjà de títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana.   
Així mateix, es valorarà el coneixement de la llengua valenciana mitjançant la presentació dels títols oficialment reconeguts.  
 2. Capacitat de lideratge per a desenvolupar la implementació i revisió d'estratègies, polítiques i programes que facen possible aconseguir per part de l'organització les missions i els objectius encomanats.   
3. Capacitat de comunicació i negociació, així com de planificació, determinació de prioritats, presa de decisions i solució de conflictes. Així mateix, es valorarà la capacitat de representar l'Institut Valencià de Cultura en el més ampli espectre d'àmbits, de construir i desenvolupar xarxes de relacions, tant internes com externes, així com la capacitat de liderar i motivar al col·lectiu humà que treballa en l'IVC.  
4. Estar en possessió de la formació o haver participat en activitats encaminades a fer complir l'article 26 de la llei orgànica per a la igualtat efectiva de dones i homes.  
  
5. Experiència en la gestió en qualsevol de les fases de producció i gestió artística, formació, investigació i publicacions de caràcter cultural, així com realització d'activitats que acrediten la implicació en el món cultural valencià.  
  
Sexta. Presentació de sol·licituds  
1. Les persones que concórreguen al procés hauran de presentar la seua candidatura en la seu electrònica de l'Institut Valencià de Cultura (https://sede.ivc.gva.es/) o en la resta de formes previstes en l'article 16 de la Llei 39/2015, d'1 d'octubre, del procediment administratiu comú de les administracions públiques, adjuntant obligatòriament la documentación següent:  
- Document d'identitat, passaport o targeta de residència que corresponga.  
- Titulació acadèmica obtinguda que acredite complir el requisit de participació detallat en la base quarta de la present convocatòria.  
- Declaració responsable per la qual s'acredite el requisit de participació detallat en la base quarta de la present convocatòria.  
  
- Curriculum vitae, fent constar el compliment del requisit de participació detallat en la base quarta de la present convocatòria, les dades que es consideren rellevants en relació amb els mèrits a valorar i l'acompliment de les funcions assignades a la Direcció Adjunta a la qual s'opte, amb una extensió màxima de cinc folis.  
- La documentació acreditativa de l'assenyalat en el curriculum vitae.   
- Projecte per a la Direcció Adjunta a la qual s'opte, que desenvolupe, entre altres aspectes, els objectius proposats, les seues línies d'actuació, la programació d'activitats, la col·laboració i difusió de les arts escèniques, de l'audiovisual i cinematografia, o de la música i cultura popular valenciana amb els sectors educatius, econòmics i socials, la coordinació amb la resta del sector públic cultural, el foment de la investigació, la creació i la formació artístiques, així com totes aquelles qüestions que es consideren oportunes en relació amb les funcions assignades a la Direcció Adjunta a la qual s'opte. En tot cas, els projectes hauran d'adequar-se a la realitat de l'IVC, valorant-se positivament l'existència en el projecte d'un pressupost econòmic orientatiu en la seua globalitat i per activitats. El document tindrà una extensió màxima de 20 folis (interlineat senzill, lletra Arial 12).  
  
2. La presentació de la candidatura implica l'acceptació de les presents bases.  
  
Sèptima. Termini de presentació de candidatures  
El termini per a la presentació de les sol·licituds i la resta de documentació serà de10 dies hàbils, a comptar des de l'endemà de la publicació d'esta convocatòria en el Diari Oficial de la Generalitat Valenciana.  
  
Octava. Procediment de selecció  
1. El procediment de selecció es realitzarà mitjançant la comprovació dels requisits exigits i d'acord amb l'avaluació dels mèrits consignats i degudament acreditats en el curriculum vitae, el projecte presentat per les persones aspirants i l'entrevista davant la comissió de valoració.  
2. Una vegada finalitzat el termini de presentació de sol·licituds de participació, la comissió de valoració es reunirà per a examinar la documentació aportada pels aspirants, comprovarà el compliment dels requisits de participació i avaluarà els mèrits al·legats i el projecte. Tenint en compte l'adequació dels perfils dels aspirants, la comissió, fent ús de la seua discrecionalitat, seleccionarà fins a cinc candidats per a cadascuna de les direccions adjuntes oferides.  
  
3. Posteriorment, els candidats seleccionats seran convocats per la comissió per a la realització d'una entrevista en la qual cada aspirant tindrà l'oportunitat d'exposar el seu curriculum vitae i de respondre preguntes relacionades amb el projecte presentat.  
  
Novena. Proposta de nomenament  
1. La comissió d'avaluació donarà trasllat a la persona titular de la conselleria amb competències en matèria de cultura de la proposta del nom de les tres persones titulars de la Direcció Adjunta d'Arts Escèniques, la Direcció Adjunta d'Audiovisuals i Cinematografia i la Direcció Adjunta de Música i Cultura Popular Valenciana.  
2. De conformitat amb el previst en la disposició addicional sèptima de la Llei 19/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, les persones seleccionades seran proposades per al seu nomenament mitjançant decret del Consell.  
3. Així mateix, la comissió d'avaluació podrà declarar la convocatòria deserta quan cap dels perfils dels aspirants s'adeqüe a les funcions dels llocs.  
  
Deu. Comissió de valoració  
Es constituirà una comissió de valoració que es regirà pel que es disposa per als òrgans col·legiats en la Llei 40/2015, d'1 d'octubre, de règim jurídic del sector públic, gaudint de discrecionalitat tècnica per a la valoració de les candidatures presentades pels aspirants i que estarà formada per les persones següents:  
- La persona titular de la Secretaria Autonòmica de Cultura i Esport o persona en qui delegue, que exercirà la presidència.  
- La persona titular de la Direcció General de Cultura o persona en qui delegue.  
- La persona titular de la Direcció General de Patrimoni Cultural o persona en qui delegue.  
- Tres persones expertes i/o científiques de reconegut prestigi de l'àmbit de les arts escèniques i audiovisuals, de la cinematografia i de la música i cultura valenciana, a proposta d'institucions d'àmbit cultural.  
- Tres representants de la societat civil relacionats amb el món de la cultura, a proposta d'institucions d'àmbit cultural.  
  
Exercirà les funcions de secretaria la persona titular de la Subdirecció General de Gestió de l'IVC o persona en qui delegue, que assistirà amb veu i sense vot a les reunions.   
  
Onze. Confidencialitat  
Totes les persones i institucions públiques implicades en el procés de selecció de candidats es comprometen a garantir l'absoluta confidencialitat de totes les dades personals i professionals d'estos, assegurant que la participació dels no seleccionats es mantindrà en l'estricte àmbit del coneixement i la valoració de la comissió de valoració, i es farà públic exclusivament el nom de les persones que resulten seleccionades.  
  
Dotze. Tractament de dades personals  
Una vegada els procediments de selecció s'estiguen desenvolupant, les persones aspirants podran conéixer l'estat de desenvolupament de la convocatòria a través del seu perfil de participant. En compliment del que establix el Reglament general de protecció de dades de la Unió Europea 2016/679, les persones aspirants tindran en tot moment l'accés a les seues dades personals i podran exercir els drets d'accés, rectificació, cancel·lació, oposició, portabilitat -en funció de les possibilitats tècniques- i oblit en els termes legalment establits, des de la mateixa plataforma telemàtica o sol·licitant-ho mitjançant escrit dirigit a ocupacio\_fsitnjr@qhp.mrc.eb. La cancel·lació de les dades personals proporcionades una vegada iniciat el procediment s'entendrà com a expressió de la voluntat de l'aspirant de ser separat del procediment de manera permanent. Totes les dades personals que l'IVC haja de recopilar per a poder dur a terme este procés s'integraran en fitxers que seran tractats per a estes finalitats i en l'àmbit de les competències legalment atribuïdes a l'IVC, i seran conservades, adoptant les adequades mesures de seguretat per a la seua protecció, mentre siguen necessàries per a completar els procediments en el curs dels quals van ser sol·licitades. La política de privacitat completa de l'IVC es pot consultar en la pàgina web de l'IVC.  
  
Tretze. Recursos  
Contra la present resolució, que posa fi a la via administrativa, les persones interessades podran interposar recurs contenciós administratiu davant el jutjat contenciós de la ciutat de València, en el termini de dos mesos comptats des de l'endemà de la seua publicació. Així mateix, amb caràcter potestatiu, es podrà interposar recurs de reposició, en el termini d'un mes des de l'endemà de la publicació, davant el mateix òrgan que ha dictat la resolució. Tot això de conformitat amb el que establixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que les persones interessades puguen exercitar, si és el cas, qualsevol altre que estimen procedent.   
  
València, 14 de desembre de 2023.- El president de l'Institut Valencià de Cultura: Vicente José Barrera Simó.